INDHOLDSFORTEGNELSE

1. Indledning 2

2. Formålsbestemte indtægter til EGFL 2

3. Indtægter fra de midlertidige omstruktureringsafgifter (sukker) 3

4. Bemærkninger angående gennemførelsen af EGFL-budgettet for 2011 3

4.1. Markedsforanstaltninger 3

4.1.1. Korn (– 62,1 mio. EUR) 4

4.1.2. Fødevareprogrammer (+ 23,1 mio. EUR) 4

4.1.3. Frugt og grøntsager (+ 98,6 mio. EUR i forhold til de vedtagne bevillinger) 4

4.1.4. Produkter fra vinsektoren (+ 117,3 mio. EUR) 5

4.1.5. Mælk og mejeriprodukter (- 14,1 mio. EUR) 5

4.1.6. Oksekød (7,2 mio. EUR) 5

4.2. Direkte støtte 5

4.2.1. Afkoblet direkte støtte (- 77,4 mio. EUR i forhold til de vedtagne bevillinger) 5

4.2.2. Anden direkte støtte (– 67,4 mio. EUR) 6

4.3. Revision af landbrugsudgifter 6

4.3.1. Afslutning af foregående års regnskaber (+ 85,4 mio. EUR) 6

5. Forbrug af formålsbestemte indtægter til EGFL 7

6. Forbrug af indtægter fra de midlertidige omstruktureringsafgifter (sukker) 7

7. Gennemførelse af Sukkeromstruktureringsfonden 7

8. Konklusioner 7

BILAG 1: FORELØBIGT FORBRUG AF EGFL-BEVILLINGER PR. 28.2.2011

Indledning

Bilag 1 viser budgettets faktiske udnyttelsesgrad i perioden 16. oktober 2010 til 28. februar 2011 sammenholdt med udgiftsprofilen med baggrund i indikatoren, som er fastlagt på grundlag af bestemmelserne i artikel 20 i Rådets forordning (EF) nr. 1290/2005[1].

FORMÅLSBESTEMTE INDTÆGTER TIL EGFL

I henhold til artikel 34 i Rådets forordning (EF) nr. 1290/2005 om finansiering af den fælles landbrugspolitik betegnes indtægter fra finansielle korrektioner i forbindelse med efterprøvende regnskabsafslutninger, fra uregelmæssigheder og fra mælkeafgiften som formålsbestemte indtægter til finansiering af EGFL's udgifter. Efter disse bestemmelser kan formålsbestemte indtægter anvendes til at finansiere EGFL-udgifter afholdt af medlemsstaterne. Hvis nogle af disse indtægter ikke anvendes, vil de automatisk blive fremført til det følgende regnskabsår[2].

EGFL's budget for 2011 omfattede både Kommissionens seneste skøn over de bevillinger, der vil være behov for til at finansiere de forventede udgifter til markedsforanstaltninger og direkte støtte, og skønnene over de formålsbestemte indtægter, der forventes at blive opkrævet i løbet af det pågældende regnskabsår, og fremførslen af saldoen af formålsbestemte indtægter, der er til rådighed fra det foregående regnskabsår. Kommissionen tog i sit forslag vedrørende bevillingerne på EGFL's budget for 2011 hensyn til de forventede samlede formålsbestemte indtægter og anmodede i 2011 om et bevillingsniveau, der er beregnet ved at trække de anslåede formålsbestemte indtægter fra de anslåede udgifter. Budgetmyndigheden vedtog det nye EGFL-budget, hvis bevillinger omfattede de forventede formålsbestemte indtægter.

Ved opstillingen af budgettet for 2011 skønnede Kommissionen de disponible formålsbestemte indtægter til 1 247,0 mio. EUR. Det drejer sig om følgende:

- De formålsbestemte indtægter, der forventedes genereret i løbet af regnskabsåret 2011, blev anslået til 707,0 mio. EUR. Der forventedes 600,0 mio. EUR fra korrektioner i forbindelse med efterprøvende regnskabsafslutning og 88,0 mio. EUR fra uregelmæssigheder. Indtægterne fra mælkeafgiften blev anslået til 19,0 mio. EUR.

- De formålsbestemte indtægter, der forventedes at kunne fremføres fra regnskabsåret 2010 til regnskabsåret 2011, blev anslået til 540,0 mio. EUR.

I budgettet for 2011 afsatte Kommissionen disse indtægter på 1 247,0 mio. EUR til to ordninger. Det drejer sig om følgende:

- 500,0 mio. EUR blev afsat til driftsfondene for producentorganisationer i sektoren for frugt og grøntsager, og

- 747,0 mio. EUR blev afsat til enkeltbetalingsordningen.

Til disse to ordninger vedtog budgetmyndigheden i sidste ende bevillinger på henholdsvis 292,0 mio. EUR og 30 389,0 mio. EUR i overensstemmelse med Kommissionens forslag. Summen af de vedtagne bevillinger og de ovennævnte formålsbestemte indtægter svarer til et samlet skøn over bevillingsbehov på 792 mio. EUR til driftsfondene for producentorganisationer i sektoren for frugt og grøntsager og 31 136,0 mio. EUR til enkeltbetalingsordningen.

I bilaget, som viser den foreløbige gennemførelse af 2011-budgettet indtil den 28. februar 2011, findes de budgetbevillinger til sektoren for frugt og grøntsager og sektoren for afkoblet direkte støtte, som nu er vedtaget til disse to ordninger, på henholdsvis 491,1 mio. EUR og 36 324,0 mio. EUR uden hensyntagen til ovennævnte formålsbestemte indtægter. Sammen med indtægterne til disse sektorer beløber de vedtagne bevillinger på 2011-budgettet sig til i alt 991,1 mio. EUR for frugt og grøntsager og 37 071,0 mio. EUR for afkoblet direkte støtte.

INDTÆGTER FRA DE MIDLERTIDIGE OMSTRUKTURERINGSAFGIFTER (SUKKER)

De midlertidige omstruktureringsafgifter for sukker betragtes som formålsbestemte indtægter, der skal finansiere sukkeromstruktureringsstøtten og anden støtte fra Sukkeromstruktureringsfonden. For de tre produktionsår 2006/07, 2007/08 og 2008/09 blev disse afgifter, som vedrører de kvotemængder af sukker, insulinsirup og isoglukose, som de erhvervsdrivende har i de enkelte medlemsstater, indbetalt til fonden. På tidspunktet for opstillingen af budgettet for 2011 forventedes det, at der ville blive fremført et beløb på 1 015,0 mio. EUR fra regnskabsåret 2010 til 2011. Det endelige beløb af formålsbestemte indtægter, der blev overført til 2011 i Sukkeromstruktureringsfonden, nåede op på 1 044,8 mio. EUR.

BEMÆRKNINGER ANGÅENDE GENNEMFØRELSEN AF EGFL-BUDGETTET FOR 2011

I bilag 1 vises budgettets foreløbige udnyttelsesgrad i perioden 16. oktober 2010 til 28. februar 2011. Den sammenholdes med udgiftsprofilen baseret på indikatoren, som er fastlagt på grundlag af bestemmelserne i artikel 20 i Rådets forordning (EF) nr. 1290/2005. Nedenfor findes korte bemærkninger til de budgetartikler, der udviser de største afvigelser mellem den faktiske og den forventede gennemførelse af 2011-budgettet:

Markedsforanstaltninger

Forbruget af bevillinger til interventioner på landbrugsmarkederne var 151,9 mio. EUR højere end de afsatte budgetbevillinger som fastsat ved indikatorniveauet pr. 28. februar 2011. Denne forskel skyldes hovedsagelig vinsektoren og fødevareprogrammer. Samtidig har andre sektorer tilsammen et underforbrug.

Korn (– 62,1 mio. EUR)

Underforbruget på denne budgetpost i 2011 skyldes et betydeligt salg af korn fra interventionslagrene, som begyndte i december 2010. Frem til den 28. februar 2011 solgte Kommissionen inden for rammerne af offentlige udbud 2 404 000 tons byg og 88 000 tons hvede til betydeligt højere priser end dem, der var anslået på tidspunktet for udarbejdelsen af budgettet for 2011. På nuværende stadium mener Kommissionen, at de negative udgifter, der er overført til denne budgetpost, vil føre til et samlet underforbrug ved udgangen af 2011.

Fødevareprogrammer (+ 23,1 mio. EUR)

Det hurtigere bevillingsforbrug i forhold til indikatoren på nuværende tidspunkt er et spejlbillede af underforbruget på denne budgetpost i 2010. Dette afspejler det forhold, at medlemsstaternes administrationsomkostninger i tilknytning til forvaltningen af 2010-programmerne først blev anmeldt i regnskabsåret 2011. På nuværende tidspunkt mener Kommissionen, at bevillingerne vil være tilstrækkelige til at dække de forventede udgifter.

Frugt og grøntsager (+ 98,6 mio. EUR i forhold til de vedtagne bevillinger)

Dette forbrugsniveau skyldes udgifterne til producentorganisationernes driftsfonde, der finansieres gennem både de vedtagne budgetbevillinger og de formålsbestemte indtægter til denne ordning på budgettet for 2011 (NB: se nærmere enkeltheder i punkt 2 ovenfor). Dette forbrugsniveau skyldes anvendelsen af indikatoren for perioden indtil den 28. februar 2011 på de vedtagne budgetbevillinger, der ikke omfatter de formålsbestemte indtægter til denne sektor.

På nuværende tidspunkt mener Kommissionen, at de samlede bevillinger, der er til rådighed for denne sektor, vil være tilstrækkelige til at dække medlemsstaternes forventede udgifter i 2011.

Af hensyn til læseren har Kommissionen fra og med 2010 indføjet fodnoten * i den foreløbige gennemførelsestabel i bilaget. Fodnoten viser, hvad situationen ville have været, hvis indikatoren pr. 28. februar 2011 var blevet anvendt på de samlede bevillinger, der forventes at være til rådighed for at kunne finansiere denne sektor. Som anført i punkt 2 ovenfor vil de samlede finansieringsmidler, der forventes at være til rådighed for denne sektor, bestå af de vedtagne budgetbevillinger på 491,1 mio. EUR og de formålsbestemte indtægter til denne sektor, der anslås at udgøre 500,0 mio. EUR. Hvis indikatoren derfor var blevet anvendt på de samlede finansieringsmidler på 991,1 mio. EUR, der forventes at være til rådighed for denne sektor, ville der være et underforbrug på – 52,5 mio. EUR.

Dette underforbrug skyldes producentorganisationernes driftsfonde, for hvilke betalingstempoet er lidt langsommere end de foregående år, og skolefrugtordningen, der, fordi foranstaltningen er forholdsvis ny, endnu ikke følger et bestemt mønster for gennemførelsen. Begge situationer anses for at være af midlertidig karakter. På den anden side har betalingstempoet for støtten med henblik på foreløbig anerkendelse af producentsammenslutninger i 2011 været større end i de sidste tre år.

Produkter fra vinsektoren (+ 117,3 mio. EUR)

Sammenholdt med budgetbevillingerne og den teoretiske gennemførelsesprofil som fastsat ved indikatoren pr. 28. februar 2011 skyldes det nuværende overforbrug det fremskyndede tempo i medlemsstaternes betalinger til især de nationale støtteprogrammer for vinsektoren . Dette hurtigere betalingstempo indebærer ikke nogen risiko for overskridelse af budgetbevillingerne, da de er baseret på de finansielle lofter, der er fastsat i lovgivningen for disse foranstaltninger.

Mælk og mejeriprodukter (- 14,1 mio. EUR)

Sammenholdt med budgetbevillingerne og den teoretiske gennemførelsesprofil som fastsat ved indikatoren pr. 28. februar 2011 kan der konstateres et underforbrug. Det skyldes hovedsagelig skolemælksordningen, hvis bevillinger i budgettet blev forhøjet med 10 mio. EUR i forhold til de oprindelige behov. Dette forhøjede budget afspejles på nuværende stadium ikke i medlemsstaternes gennemførelse. Endvidere har salget af skummetmælkspulver fra interventionslagrene, der startede i december 2010, medført negative udgifter på denne budgetpost, da salgene er sket til betydeligt højere priser end dem, der var anslået, da budgettet for 2011 blev udarbejdet.

Oksekød (+ 7,2 mio. EUR)

Det hurtigere bevillingsforbrug på denne budgetpost i forhold til indikatoren skyldes, at de mængder, der blev eksporteret med restitution i perioden 16. oktober 2010 til 28. februar 2011, var større end forventet. På baggrund af det tyrkiske markeds åbning for EU's kødproducenter steg eksporten til dette marked betydeligt i første halvdel af WTO-året 2010/11. På nuværende tidspunkt regner Kommissionen med, at den i år vil udstede eksportlicenser for en større mængde end den, der blev forventet på tidspunktet for udarbejdelsen af budgettet for 2011. Kommissionen mener derfor på nuværende stadium, at der på denne budgetpost vil blive en samlet overforbrug i 2011, som skal dækkes gennem overførsel af bevillinger fra andre budgetposter, hvor der har været et underforbrug.

Direkte støtte

Forbruget af bevillinger til direkte støtte var 9,7 mio. EUR lavere end det niveau, der var fastsat af indikatoren pr. 31. januar 2011.

Afkoblet direkte støtte (- 77,4 mio. EUR i forhold til de vedtagne bevillinger)

De samlede budgetbevillinger, der er til rådighed for denne sektor, beløber sig til 37 071 mio. EUR, inkl. de forudsete formålsbestemte indtægter på 747 mio. EUR til enkeltbetalingsordningen (NB: se nærmere enkeltheder ovenfor i punkt 2).

For enkeltbetalingsordningen er der et underforbrug i forhold til indikatorens niveau. Efter en meget hurtig bevillingsudnyttelse i de første to måneder af regnskabsåret 2011 faldt tempoet en smule i januar og februar. Medlemsstaterne har allerede nu betalt ca. 94 % af de i budgettet anførte bevillingsbehov sammenholdt med 89 % på samme tid i 2010.

Gennemførelsesniveauet for afkoblet direkte støtte er også en følge af medlemsstaternes betalinger for den generelle arealbetalingsordning, hvor der kan konstateres et underforbrug i forhold til indikatorens niveau. Medens betalingstempoet for de fleste medlemsstater er på linje med faste mønstre, har Bulgarien og Malta indtil udgangen af februar ikke foretaget nogen betalinger, og der har i Polen været væsentligt lavere betalinger. På nuværende tidspunkt forventer Kommissionen, at denne situation vil være midlertidig.

Af hensyn til læseren har Kommissionen fra og med 2010 indføjet fodnoten * i den foreløbige gennemførelsestabel i bilaget. Fodnoten viser, hvad situationen ville have været, hvis indikatoren pr. 28. februar 2011 var blevet anvendt på de samlede bevillinger, der forventes at være til rådighed for at kunne finansiere denne sektor. Som anført i punkt 2 ovenfor vil de samlede finansieringsmidler, der forventes at være til rådighed for denne sektor, bestå af de vedtagne budgetbevillinger på 36 324,0 mio. EUR og de formålsbestemte indtægter til denne sektor, der anslås at udgøre 747,0 mio. EUR. Var indikatoren blevet anvendt på de samlede finansieringsmidler på 37 071,1 mio. EUR, der forventes at være til rådighed for denne sektor, ville der have været et underforbrug på 770,8 mio. EUR.

Anden direkte støtte (– 67,4 mio. EUR)

I modsætning til situationen ved udgangen af januar var der pr. 28. februar 2011 et overforbrug for anden direkte støtte. Denne ændring skyldes et hurtigere betalingstempo for arealstøtte for bomuld og overgangsbetaling for frugt og grøntsager. Der kan konstateres et langsommere tempo i medlemsstaternes betalinger til visse ordninger (præmier for ammekøer og slagtning af kvæg) i forhold til indikatoren. På nuværende tidspunkt anses denne situation for at være midlertidig for alle ovennævnte foranstaltninger.

Revision af landbrugsudgifter

Afslutning af foregående års regnskaber (+ 85,4 mio. EUR)

Dette forbrugsmønster fremkommer ved at sammenholde allerede gennemførte korrektioner i forbindelse med regnskabsafslutningen med den tilsvarende indikator pr. 28. februar 2011. Det skal dog bemærkes, at i overensstemmelse med den forskriftsmæssige tidsplan for regnskabsafslutningen er ikke alle de afgørelser, der forventes inden udgangen af indeværende regnskabsår, truffet på nuværende tidspunkt.

Det bør nævnes, at Kommissionen i sin ændringsskrivelse for 2011 har foreslået korrektioner på – 72,0 mio. EUR. Det endelige beløb, der var medtaget i budgettet for 2011, var på – 272,0 mio. EUR .

Kommissionen mener på nuværende tidspunkt, at de forventede korrektioner som følge af beslutningerne om regnskabsafslutning og medlemsstaternes manglende overholdelse af betalingsfrister ikke vil være tilstrækkelige til at dække dette ekstraordinære beløb på – 200,0 mio. EUR . Kommissionen skal derfor dække det deraf følgende betydelige underskud af negative budgetbevillinger med positive budgetbevillinger for at lukke denne budgetpost i 2011.

FORBRUG AF FORMÅLSBESTEMTE INDTÆGTER TIL EGFL

Tabellen i bilaget viser, at formålsbestemte indtægter på 1 227,5 mio. EUR var blevet opkrævet pr. 28. februar 2011. Det drejer sig om følgende:

- Indtægterne fra korrektioner baseret på afgørelserne vedrørende den efterprøvende regnskabsafslutning beløb sig til 236,1 mio. EUR, og der forventes at indgå yderligere beløb ved regnskabsårets udgang.

- Indtægterne fra uregelmæssigheder beløb sig til ca. 65,7 mio. EUR, og der forventes at indgå yderligere beløb ved regnskabsårets udgang.

- På nuværende tidspunkt er hovedparten af indtægterne fra mælkeafgiften blevet opkrævet, og de beløber sig til ca. 20,6 mio. EUR, der ligger lidt over det oprindelige skøn på 19,0 mio. EUR.

- I modsætning til det oprindeligt anslåede beløb på 540,0 mio. EUR beløb de formålsbestemte indtægter, der blev overført fra 2010 til 2011, sig i sidste ende til 905,1 mio. EUR.

De formålsbestemte indtægter, der kan anvendes til at finansiere EGFL's udgifter, beløb sig derfor pr. 28. februar 2011 til 1 227,5 mio. EUR. På nuværende tidspunkt skønner Kommissionen, at de formålsbestemte indtægter, der endnu ikke er blevet opkrævet, beløber sig til 384,6 mio. EUR (anslåede genererede formålsbestemte indtægter på 2011-budgettet på 707,0 mio. EUR, hvoraf 322,4 mio. EUR allerede er blevet opkrævet).

FORBRUG AF INDTÆGTER FRA DE MIDLERTIDIGE OMSTRUKTURERINGSAFGIFTER (SUKKER)

I overensstemmelse med lovgivningen er der ikke blevet opkrævet nogen nye midlertidige omstruktureringsafgifter fra medlemsstaterne siden november 2009. Derfor svarer de samlede formålsbestemte indtægter, der er til rådighed for Sukkeromstruktureringsfonden, til det beløb, der blev fremført fra 2010-budgettet, hvilket til forskel fra de oprindelige skøn beløber sig til 1 044,8 mio. EUR (som er mere end de 1 015,0 mio. EUR i 2011-budgettet som følge af lavere betalinger end forventet ved udgangen af 2010).

GENNEMFØRELSE AF SUKKEROMSTRUKTURERINGSFONDEN

Ved udgangen af februar 2011 havde medlemsstaterne udbetalt støtte på 10,6 mio. EUR til den omstrukturerede sukkerindustri, diversificeringsstøtte eller støtte til sukkerraffinering.

Konklusioner

Det foreløbige forbrug af EGFL-budgetbevillinger i 2011 for perioden indtil den 28. februar 2011 viser, at de månedlige udbetalinger til medlemsstaterne oversteg indikatorniveauet med ca. 219,6 mio. EUR. Formålsbestemte indtægter på 1 227,5 mio. EUR er blevet opkrævet, og et beløb på 384,6 mio. EUR forventes endnu at blive opkrævet i 2011.

Kommissionen forventer på nuværende tidspunkt, at både de formålsbestemte indtægter, der nu er til rådighed, og dem, der vil blive til rådighed i årets løb, vil blive anvendt til et dække finansieringen af producentsammenslutningers driftsfonde og til enkeltbetalingsordningen, således som det oprindelig var forventet, da budgettet blev opstillet.

Med hensyn til forhøjelsen af beløbene for korrektionerne i forbindelse med afgørelserne om regnskabsafslutning (med – 200,0 mio. EUR til i alt – 272 mio. EUR) vil Kommissionen nøje følge udviklingen i budgetgennemførelsen for at se, om underforbruget i andre dele af budgettet vil gøre det muligt at finansiere den del af disse negative udgifter, som ikke dækkes af Kommissionens afgørelser om regnskabsafslutning og andre korrektioner for de pågældende medlemsstaters manglende overholdelse af fristerne for betaling af støtte.

[pic]

[1] EUT L 209 af 11.8.2005, s. 1.

[2] Fremførte formålsbestemte indtægter skal anvendes først, dvs. før de bevillinger, der er vedtaget af budgetmyndigheden, eller før de i løbet af året genererede formålsbestemte indtægter (finansforordningens artikel 10).